2.1. ความเสี่ยงด้านการเงิน (Financial Risk)

- ความเสี่ยงจากอัตราแลกเปลี่ยน

เนื่องจากบริษัทฯ มีการนำเข้าวัตถุดิบ รวมถึงส่งออกสินค้าบางส่วนในสกุลเงินต่างประเทศ เช่น
ดอลลาร์สหรัฐ เยนญี่ปุ่น และ ยูโร
ความผันผวนของค่าเงินเป็นปัจจัยหนึ่งที่ส่งผลกระทบต่อต้นทุนและการรับรู้รายได้ของบริษัทฯ
ซึ่งในช่วงปี 2555 ที่ผ่านมา สถานการณ์ปัญหาหนี้สาธารณะของกลุ่มประเทศในยูโรโซน
ได้ส่งผลกระทบต่อเศรษฐกิจโลกอย่างต่อเนื่อง
รวมทั้งการกระตุ้นเศรษฐกิจด้วยนโยบายผ่อนคลายเชิงปริมาณของประเทศสหรัฐอเมริกา และ
มาตรการกระตุ้นเงินเฟ้อในประเทศญี่ปุ่น ทำให้เกิดคาดการณ์ของค่าเงิน
และการเคลื่อนย้ายเงินทุนภายในตลาด ซึ่งส่งผลให้เกิดความผันผวนของค่าเงินบาทค่อนข้างมาก
บริษัทฯได้บริหารความเสี่ยงจากอัตราแลกเปลี่ยน โดยติดตามสถานการณ์ในตลาด
เพื่อเลือกใช้วิธีการที่เหมาะสม
ซึ่งการทำสัญญาซื้อขายเงินตราต่างประเทศล่วงหน้าเป็นเครื่องมือหลักที่ถูกนำมาใช้เพื่อลดผลกระทบที่อาจเกิดขึ้นต่อธุรกรรมที่เป็นสกุลเงินต่างประเทศ

2.2. ความเสี่ยงด้านสภาวะตลาด (Market Risk)

- ความเสี่ยงจากการผันผวนของราคาวัตถุดิบที่เป็นยางธรรมชาติ

เนื่องจากยางธรรมชาติถือเป็นวัตถุดิบหลักที่ใช้ในการผลิต
ดังนั้นเมื่อมีการเปลี่ยนแปลงของราคายางธรรมชาติจึงมีผลกระทบต่อความสามารถในการทำกำไรของบริษัทฯ
อย่างมีนัยสำคัญ ทั้งนี้ในช่วงปี 2555 ที่ผ่านมาราคายางธรรมชาติมีแนวโน้มที่ลดลง
เนื่องจากความต้องการใช้ยางธรรมชาติหดตัวลงอันเป็นผลมาจากภาวะเศรษฐกิจที่ชะลอตัว
ทั้งจากประเทศจีน สหรัฐอเมริกาและยุโรป
แต่เนื่องจากรัฐบาลไทยได้ทำความตกลงร่วมกับประเทศอินโดนีเซีย และมาเลเซีย
ซึ่งถือเป็นผู้ผลิตยางธรรมชาติรายใหญ่อันดับ 1 ถึง 3 ของโลก
ที่จะผลักดันราคายางธรรมชาติให้สูงขึ้น ซึ่งในส่วนของประเทศไทย
รัฐบาลได้เข้าแทรกแซงราคายางเป็นระยะๆ โดยรับซื้อยางในราคาที่สูง
ซึ่งทำให้เกิดความเสี่ยงจากความผันผวนในราคายางธรรมชาติ
แต่ก็เป็นไปในอัตราที่ลดลงเมื่อเทียบกับปีที่แล้ว

จากการที่บริษัทฯ ได้ใช้มาตรการต่างๆ ในการบริหารความเสี่ยงนี้ เช่น
มีการเจรจาปรับราคาสินค้ากับลูกค้า เจรจาตกลงราคาซื้อขายล่วงหน้ากับผู้ขายวัตถุดิบ
ปรับปรุงกระบวนการผลิตให้มีจำนวนของเสียน้อยที่สุด
และใช้การควบคุมสินค้าคงคลังให้อยู่ในปริมาณที่เหมาะสมกับสภาวะตลาด เป็นต้น

- ความเสี่ยงจากการถูกแย่งชิงส่วนแบ่งตลาด

ผลจากการเปิดเสรีทางการค้าส่งผลให้เกิดการย้ายฐานการผลิตรถยนต์และรถจักรยานยนต์บางรุ่นเข้ามายังไทยเพื่อขยายฐานการส่งออก
รวมถึงมีการเปิดตัวรถยนต์ขนาดเล็กประหยัดพลังงานรุ่นใหม่ หรือ รถอีโคคาร์
ออกสู่ตลาดแม้ว่าปัจจัยเหล่านี้จะส่งผลให้ปริมาณความต้องการในผลิตภัณฑ์เพิ่มมากขึ้น แต่บริษัทฯ
ก็ต้องเผชิญกับภาวะการแข่งขัน

ที่สูงขึ้นเช่นกัน ทั้งกับบริษัทที่อยู่ในอุตสาหกรรม ณ ปัจจุบัน
และผู้เล่นรายใหม่ที่อาจพยายามเข้ามามีส่วนแบ่งตลาดในอนาคต อย่างไรก็ตาม บริษัทฯ
มีความได้เปรียบคู่แข่งในด้านเทคโนโลยีที่ได้รับการถ่ายทอดจากบริษัทร่วมทุนจากญี่ปุ่น โดยบริษัทฯ
มีการจัดตั้งบริษัทวิจัยและพัฒนาเป็นของตัวเองซึ่งทำให้บริษัทฯ
สามารถพัฒนาชิ้นงานร่วมกับลูกค้าและสามารถพัฒนาอย่างต่อเนื่องรวมทั้งรักษาคุณภาพของผลิตภัณฑ์ให้อยู่ในระดับมาตรฐานสากลหรือสูงกว่า
นอกจากนี้บริษัทฯ
ยังเน้นนโยบายการจัดส่งที่ตรงเวลาซึ่งเป็นคุณสมบัติที่สำคัญมากข้อหนึ่งในการตัดสินใจเลือกซื้อของลูกค้า

- ความเสี่ยงจากคู่แข่งขันใหม่ที่เข้ามาทำตลาดในประเทศไทย

เนื่องจากการผลิตรถยนต์ และจักรยานยนต์ในประเทศมีจำนวนเพิ่มสูงขึ้นมาก ทำให้ผู้ผลิต
ทั้งในและต่างประเทศพยายามที่จะเข้ามาทำตลาด
โดยมีผู้ผลิตจากประเทศญี่ปุ่นเพิ่มการลงทุนมากที่สุด
และปัจจุบันส่วนใหญ่มีโรงงานในประเทศไทยพร้อมเพิ่มกำลังการผลิตอยู่แล้ว
ศักยภาพการเติบโตของตลาดผู้ประกอบยานยนต์สูงมาก ส่งผลถึงการแข่งขันสำหรับผู้ผลิตชึ้นส่วน
ผู้ซื้อรายใหญ่ก็พยายามที่จะใช้ราคามาเป็นตัวกำหนด พร้อมกับศักยภาพทางด้านการผลิต คุณภาพ
และการส่งมอบเพื่อความพึงพอใจของลูกค้าผู้ประกอบยานยนต์
สิ่งทีมีความสำคัญมากยิ่งกว่าคือการพัฒนาผลิตภัณฑ์ให้ได้ตรงตามความต้องการของลูกค้าในเวลาที่กำหนด
บริษัทฯ อาจมีความเสี่ยงอยู่บ้างในการพัฒนาผลิตภัณฑ์บางสายการผลิต
และได้ดำเนินการโดยการสร้างพันธมิตรทางเทคโนโลยี เช่น การพัฒนาร่วมกับบริษัท ฮิโรชิมา
คาเซอิ อันมีชื่อเสียงทางด้านงานเป่า ของประเทศญี่ปุ่น เป็นต้น

2.3. ความเสี่ยงจากภัยธรรมชาติ (Natural Disaster Risk)

- ความเสี่ยงจากภัยธรรมชาติที่มีผลกระทบต่อตลาดยานยนต์และรถจักรยานยนต์

เนื่องจากบริษัทฯ มีลูกค้าหลักที่บริษัทฯ รับจ้างผลิตชิ้นส่วนยานยนต์ (OEM) อยู่ใน 2 ตลาด คือ
ตลาดรถยนต์ และตลาดรถจักรยานยนต์ ซึ่งภาวะตลาดทั้งสองดังกล่าว มีผลต่อยอดขายของบริษัทฯ
อย่างมีนัยสำคัญ ทั้งนี้ในช่วงปลายปี 2553 ถึงต้นปี 2554
เป็นช่วงที่ตลาดรถยนต์และรถจักรยานยนต์มีการฟื้นตัวอย่างต่อเนื่องหลังจากประสบภาวะถดถอยในปี
2552
ประกอบกับผลจากการเปิดเสรีทางการค้าส่งผลให้เกิดการย้ายฐานการผลิตรถยนต์และรถจักรยานยนต์บางรุ่นเข้ามายังไทยเพื่อขยายฐานการส่งออก
และการเปิดตัวรถยนต์ขนาดเล็กประหยัดพลังงานรุ่นใหม่ หรือ รถอีโคคาร์ ออกสู่ตลาด
ทั้งนี้ยอดขายของบริษัทฯ ในช่วงเวลาดังกล่าวมีการเติบโตเช่นกันตามภาวะตลาด
อย่างไรก็ดีในเดือนมีนาคม 2554
ได้เกิดภัยสึนามิและแผ่นดินไหวขึ้นในประเทศญี่ปุ่นจนทำให้อุตสาหกรรมการผลิตรถยนต์ต้องหยุดชะงักไปเป็นเวลากว่า
4 เดือนและกลับมาอยู่ในภาวะปกติในช่วงเดือนสิงหาคม ซึ่งในช่วงที่อุตสาหกรรมรถยนต์หยุดชะงัก
ยอดขายชิ้นส่วนยานยนต์ของบริษัทฯ ได้รับผลกระทบ
แต่ยอดขายในตลาดรถจักรยานยนต์ไม่ได้รับผลกระทบแต่อย่างใด

ในปลายปี 2554 เกิดวิกฤตการณ์มหาอุทกภัยในประเทศไทย
ส่งผลกระทบโดยตรงต่ออุตสาหกรรมยานยนต์ เนื่องจากการหยุดการผลิตของผู้ผลิตชิ้นส่วนฯ
ที่เป็นส่วนประกอบสำคัญของรถยนต์
จนทำให้บริษัทรถยนต์ไม่สามารถดำเนินการผลิตและส่งมอบรถยนต์ให้กับลูกค้าได้ตามปกติ
อีกทั้งยังกระทบต่อเนื่องกับ Supply chain ของอุตสาหกรรมยานยนต์ บริษัทฯ
ได้รับผลกระทบจากวิกฤตการณ์ดังกล่าว ลูกค้าส่วนใหญ่ของบริษัทฯ หยุดดำเนินการชั่วคราว
ส่งผลให้ในช่วงเวลาดังกล่าวบริษัทฯ ไม่สามารถผลิตได้อย่างเต็มที่
ส่งผลให้เกิดภาวะยอดขายตกต่ำในช่วงเวลาดังกล่าว (1ต.ค. 2554 - 31 ธ.ค. 2554)
โดยศูนย์การผลิตของบริษัทฯ ทั้ง 2 แห่งซึ่งตั้งอยู่ในพื้นที่อำเภอวังน้อย จังหวัดพระนครศรีอยุธยา
และอำเภอธัญบุรี จังหวัดปทุมธานี แต่ด้วยความร่วมแรงร่วมใจของพนักงานไออาร์ซี
จึงสามารถปกป้องศูนย์การผลิตทั้ง 2 แห่งจากมวลน้ำที่ล้อมรอบไว้ได้
โดยไม่เกิดความเสียหายต่อทรัพย์สินของบริษัทฯ
ประกอบกับทีมบริหารได้ใช้วิกฤตดังกล่าวให้เป็นโอกาสในการพัฒนาและปรับปรุงกระบวนการผลิต
รวมถึงการพัฒนาบุคลากรให้มีศักยภาพพร้อมรับมือกับการดำเนินการผลิตภายหลังการฟื้นตัวจากวิกฤตของลูกค้า
ซึ่งเห็นผลได้ดีจากผลประกอบการของบริษัทฯ ในไตรมาส 2, 3 และ 4 ตามลำดับ

ทั้งนี้จากการที่บริษัทฯ มีการกระจายการลงทุนใน 3 ตลาดทำให้สัดส่วนรายได้ของบริษัทฯ
ไม่พึ่งพิงอยู่กับตลาดใดตลาดหนึ่งเพียงแห่งเดียว คือ ตลาดผู้ประกอบรถยนต์ และรถจักรยานยนต์,
ตลาดทดทแทนในประเทศ และตลาดส่งออก ถึงแม้ว่าในขณะนี้บริษัทฯ จะมีรายได้มากกว่าร้อยละ 60
ได้มาจากตลาดรถจักรยานยนต์ ปัจจุบัน บริษัทฯ
ได้ขยายกำลังการผลิตสำหรับตลาดชิ้นส่วนยานยนต์โดยคาดว่า
การขยายกำลังการผลิตดังกล่าวจะแล้วเสร็จภายในปี 2555 ซึ่งจะทำให้รายได้จากตลาดรถยนต์
และตลาดรถจักรยานยนต์ มีสัดส่วนใกล้เคียงกันมากขึ้น นอกจากนี้บริษัทฯ ยังมีลูกค้าที่บริษัทฯ
ผลิตสินค้าให้เป็นอะไหล่ทดแทน (Replacement - REM)
และตลาดส่งออกอยู่ทั้งในตลาดรถยนต์และตลาดรถจักรยานยนต์ซึ่งยังมีความต้องการสินค้าจากบริษัทฯ
อันเป็นการรักษาสมดุลย์เรื่องการบริหารความเสี่ยง หากเกิดภัยธรรมชาติในที่ใดใด

- ความเสี่ยงจากภัยธรรมชาติที่มีผลกระทบต่อทรัพย์สิน และการดำเนินงานของบริษัทฯ

บริษัทฯ ได้มีการทำประกันภัยแบบรวมความเสี่ยงภัยทุกชนิด (All Risk)
ในวงเงินเอาประกันจำนวนประมาณห้าพันล้านบาท ซึ่งรวมถึงความเสียหายต่ออาคาร เครื่องจักร
อุปกรณ์ สินค้าคงคลัง และความเสียหายที่เกิดจากการหยุดดำเนินธุรกิจ

ตัวอย่างข้อยกเว้นที่ไม่ได้รับการคุ้มครองตามกรมธรรม์ประกันภัย

1. ความเสียหายต่อทรัพย์สินที่เอาประกันภันอันเกิดจากสาเหตุดังต่อไปนี้ เช่น การยุบตัว
การโก่งตัว หรือการเคลื่อนตัวของพื้นดิน ลม ฝน ลูกเห็บ น้ำท่วม ทรายหรือฝุ่น
ซึ่งทำให้เกิดความเสียหายต่อสังหาริมทรัพย์ซึ่งอยู่กลางแจ้งหรือที่เก็บในอาคาร
โปร่งหรืออาคารที่มีผนังด้านใดด้านหนึ่งเปิดโล่ง หรือต่อรั้ว หรือประตูรั้ว

2. ความเสียหายอันมีสาเหตุมาจากการหยุดทำงาน การล่าช้า การสูญเสียตลาด
หรือความเสียหายต่อเนื่องหรือความเสียหายโดยอ้อมไม่ว่าลักษณะใดๆ ก็ตาม

3. ความเสียหายอันเป็นผลโดยตรงหรือโดยอ้อมมาจากเหตุการณ์ เช่น สงคราม การรุกราน
การกระทำของศัตรูต่างชาติ การกระทำอันเป็นปฏิปักษ์หรือการปฏิบัติการเยี่ยงสงคราม
การก่อความไม่สงบของประชาชน การกบฏ การปฏิวัติ การยึดอำนาจ การปกครองโดยทหาร

4. ความเสียหายไม่ว่าจะเป็นผลโดยตรงหรือโดยอ้อมอันเกิดจากอาวุธนิวเคลียร์ ปฏิกิริยานิวเคลียร์
กัมมันตภาพรังสี รวมถึงการปนเปื้อน การแตกตัวของประจุ และการแผ่รังสีของกัมมันตภาพรังสี